
«Սերիալների տեսքով տեսալսողական ստեղծագործությունների համատեղ արտադրության մասին» Եվրոպայի խորհրդի կոնվենցիան (այսուհետ՝ Կոնվենցիա) ժամանակակից տեսալսողական արդյունաբերության զարգացմանն ուղղված կարևոր միջազգային իրավական գործիք է, որը նպատակ ունի խթանել սերիալների համատեղ արտադրությունը, ամրապնդել միջազգային համագործակցությունը և ապահովել ստեղծարար ոլորտների կայուն զարգացումը։
Կոնվենցիան առաջին համապարփակ միջազգային փաստաթուղթն է, որը կարգավորում է հեռուստատեսային և առցանց հարթակների համար նախատեսված սերիալների համատեղ արտադրության գործընթացները՝ սահմանելով համագործակցության ընդհանուր սկզբունքներ և նպաստելով մասնակից երկրների միջև համադրելի և կանխատեսելի իրավական միջավայրի ձևավորմանը։
Հայաստանի Հանրապետության կողմից Կոնվենցիայի ստորագրումը հնարավորություն կընձեռի՝
զարգացնել և խորացնել համագործակցությունը Եվրոպայի խորհրդի անդամ պետությունների, ինչպես նաև այլ գործընկեր երկրների հետ տեսալսողական ոլորտում,
խթանել հայաստանյան արտադրողների մասնակցությունը միջազգային համատեղ նախագծերին,
ընդլայնել հայկական սերիալների արտադրության և տարածման հնարավորությունները միջազգային շուկաներում,
ապահովել ոլորտում եվրոպական լավագույն փորձի և չափանիշների ներդրում,
[bookmark: _GoBack]բարձրացնել Հայաստանի տեսալսողական արտադրանքի մրցունակությունն ու ճանաչելիությունը։
Կոնվենցիան այս պահի դրությամբ ստորագրել են ԵԽ անդամ 11 պետություն՝ Ֆրանսիան, Վրաստանը, Հունաստանը, Իտալիան, Լյուքսեմբուրգը, Մալթան, Մոնտենեգրոն, Լեհաստանը, Պորտուգալիան, Մոլդովան, Միացյալ Թագավորությունը: Փաստաթուղթը դեռևս ուժի մեջ չի մտել, դրա համար անհրաժեշտ է 3 պետության կողմից վավերացում, որից առնվազն 2-ը պետք է լինեն ԵԽ անդամ պետություններ:
Կոնվենցիային ստորագրումը բխում է՝
· ՀՀ կառավարության 2021 թվականի նոյեմբերի 18-ի N1902-Լ որոշմամբ հաստատված ՀՀ կառավարության 2021-2026 թվականների գործունեության միջոցառումների ծրագրի «Արտաքին գործերի նախարարություն» բաժնի 18-րդ կետ՝ «Հանրային դիվանագիտություն՝ միջազգային ասպարեզում Հայաստանի դրական կերպարի ձևավորման, Հայաստանի մշակութային և պատմական ժառանգության հանրահռչակման, հակահայկական քարոզչության հակազդման նպատակով:»:
· ՀՀ կառավարության 2023 թվականի նոյեմբերի 9-ի N1951-Լ որոշմամբ հաստատված Հայաստանի Հանրապետության մշակույթի պահպանության, զարգացման և հանրահռչակման 2023-2027 թվականների ռազմավարության 66-րդ կետ՝ «Արտաքին հարաբերություններում կարևորվում է բոլոր պետությունների հետ փոխշահավետ և իրավահավասար հարաբերությունների շարունակական զարգացումը, որն իրականացվում է մշակութային և ստեղծարար հատվածների, բարեկամ և գործընկեր երկրների, ինչպես նաև սփյուռքի համայնքների միջոցով:», 68-րդ կետ՝ «Միջազգային հարաբերությունների զարգացման և ընդլայնման ուղղությամբ կարևորվում է ռազմավարական համալիր գործողությունների իրականացումը` համապատասխան կառույցների, առկա միջազգային կապերի ու գործընկերությունների համախմբման և ամրապնդման, ինչպես նաև նոր հնարավորությունների օգտագործման միջոցով՝ հաշվի առնելով ընթացիկ մարտահրավերները և ռիսկերը:», 99-րդ կետ՝ «Հայկական մշակույթի միջազգայնացման գործում կարևորվում է արտաքին քաղաքականության և մշակութային քաղաքականության համադրումը:», 100-րդ կետի՝ «Հիմնական գործողությունները ներառում են.», 2-րդ ենթակետ՝ «ԱԳՆ համակարգմամբ օտարերկրյա պետություններում և միջազգային կազմակերպություններին կից ՀՀ դիվանագիտական ներկայացուցչությունների և մշակույթի ոլորտի լիազոր մարմնի կողմից գործողությունների համատեղ ծրագրի մշակում՝ միջկառավարական աշխատանքային խմբի և տարեկան ծրագրի ձևավորման հիման վրա:»:
Կոնվենցիային ստորագրումը կնպաստի նաև ոլորտում մասնագիտական կարողությունների զարգացմանը, համատեղ արտադրությունների միջոցով նոր տեխնոլոգիաների և կառավարման մեխանիզմների ներմուծմանը, ինչպես նաև երիտասարդ մասնագետների ներգրավվածության խթանմանը։
Հաշվի առնելով վերոգրյալը՝ Հայաստանի Հանրապետության կրթության, գիտության, մշակույթի և սպորտի նախարարությունը նպատակահարմար է համարում Եվրոպայի խորհրդի «Սերիալների տեսքով տեսալսողական ստեղծագործությունների համատեղ արտադրության մասին» կոնվենցիայի ստորագրումը՝ ի նպաստ միջազգային մշակութային համագործակցության զարգացման, տեսալսողական ոլորտի խթանման և հայկական ստեղծարար ներուժի լիարժեք իրացման։

